b'\n_START_ARTICLE_\nTempranillo\n_START_PARAGRAPH_\nTempranillo on viinin valmistukseen k\xc3\xa4ytett\xc3\xa4v\xc3\xa4 ryp\xc3\xa4lelajike, joka on kotoisin Pohjois-Espanjasta. Sielt\xc3\xa4 se on levinnyt muualle Eurooppaan, mm. Keski-Espanjaan, Etel\xc3\xa4-Ranskaan ja Portugaliin, sek\xc3\xa4 Argentiinaan._NEWLINE_Lajike tunnetaan useilla eri nimill\xc3\xa4: Espanjassa Riojan, Murcian, Valencian ja Somontanon viinialueilla se on Tempranillo, La Manchassa ja Valdepe\xc3\xb1asissa Cencibel, Kataloniassa Ull de Llebre ja Ribera de Dueron alueella Tinta de Pa\xc3\xads tai Tinto Fino. Portugalin Dourossa siit\xc3\xa4 tehd\xc3\xa4\xc3\xa4n portviini\xc3\xa4 nimell\xc3\xa4 Tinto Roriz ja Alentejossa punaviini\xc3\xa4 nimell\xc3\xa4 Aragones._NEWLINE_Lajikkeena Tempranillo ei kest\xc3\xa4 kovaa kuumuutta eik\xc3\xa4 liiallista kuivuutta, mink\xc3\xa4 vuoksi sit\xc3\xa4 usein viljell\xc3\xa4\xc3\xa4n vuoristojen alarinteill\xc3\xa4. Se on altis hy\xc3\xb6nteisvaurioille ja viljataudeille. Nimi Tempranillo viittaa espanjan kielen aikaista tarkoittavaan sanaan temprano, koska ryp\xc3\xa4leet kypsyv\xc3\xa4t 2\xe2\x80\x933 viikkoa aikaisemmin kuin muut Espanjan paikalliset lajikkeet._NEWLINE_Tempranillo-ryp\xc3\xa4leet ovat paksukuorisia ja sis\xc3\xa4lt\xc3\xa4v\xc3\xa4t suhteellisen v\xc3\xa4h\xc3\xa4n happoja ja sokeria, mink\xc3\xa4 vuoksi niist\xc3\xa4 valmistetaan viinej\xc3\xa4 yleens\xc3\xa4 muiden ryp\xc3\xa4leiden kanssa. Riojassa Tempranillo-ryp\xc3\xa4leiden seuralaisina k\xc3\xa4ytet\xc3\xa4\xc3\xa4n mm. Garnacha-, Mazuelo- ja Graciano-ryp\xc3\xa4leit\xc3\xa4. Useat uudet viinintekij\xc3\xa4t Riojan ja Ribeira del Dueron alueilla k\xc3\xa4ytt\xc3\xa4v\xc3\xa4t tempranillon vahvistuksena Cabernet Sauvignon -ryp\xc3\xa4leit\xc3\xa4, mutta silloin viini ei saa alueen virallista DOC-laatuluokitusta._NEWLINE_Yleens\xc3\xa4 tempranilloja kypsytet\xc3\xa4\xc3\xa4n puolesta vuodesta aina kolmeen vuotta tammitynnyreiss\xc3\xa4 ja 1\xe2\x80\x933 vuotta viel\xc3\xa4 pulloissa ennen myynti\xc3\xa4. Kypsytt\xc3\xa4m\xc3\xa4ll\xc3\xa4 tempranilloista saadaan syv\xc3\xa4npunaisia ja maultaan elegantin pehmeit\xc3\xa4 viinej\xc3\xa4. Kypsytyksess\xc3\xa4 k\xc3\xa4ytet\xc3\xa4\xc3\xa4n yleens\xc3\xa4 amerikkalaisesta tammesta tehtyj\xc3\xa4 tynnyreit\xc3\xa4, joiden luovuttama vanilja-aromi sopii eritt\xc3\xa4in hyvin tempranillon omien mausteisten perusmakujen kanssa. Muutamat tempranillot ovat my\xc3\xb6s nuorena juotavia ns. jovenes-viinej\xc3\xa4.'